19. schôdza NR SR - 14.deň - B. popoludni
Dátum: 2024-10-03
Poslanec: Dostál, Ondrej (SaS)
Druh vystúpenia: Vystúpenie v rozprave

52. Vážené kolegyne, vážení kolegovia, vážení členovia a členka vlády, ktorí tu ešte ste ostali z hodiny otázok, ja som vlastne zabudol pani ministerke kultúry povedať, že teda neviem, ako prišla na to, že ja rád a často citujem z Wikipédie. Na tom sa kolegyne smiali, lebo ja si teda nie som vôbec vedomý toho, že by som rád a často citoval z Wikipédie. Niekedy som asi zacitoval, ale, ale určite teda to nepatrí k mojim, k mojim záľubám, takže asi boli zle pripravené podklady, alebo, alebo teda neviem, odkiaľ to pochádza. Teraz k samotnému návrhu k vytvorenie skupín priateľstva v rámci slovenskej skupiny Medziparlamentnej únie a voľbu ich predsedov. Tak jednak chcem povedať, že vítam to, že konečne ideme riešiť skupiny priateľstva v rámci Medziparlamentnej únie. Je to vec, ktorá sa zvykne riešiť na začiatku volebného obdobia. My sme už teraz, máme štvrtinu volebného obdobia za sebou a nie sú vytvorené skupiny priateľstva v rámci Medziparlamentnej únie. Toto sa zvykne riešiť zhruba vtedy, keď, keď výbory alebo trošičku neskôr, ale nie veľmi neskôr. V tomto prípade prichádza návrh a aj ten návrh je neúplný. V podstate v tom návrhu sú zahrnuté iba európske krajiny. Čiže nie sú tam, nie sú tam krajiny, ktoré nie sú v Európe, takže tiež celkom nerozumiem, prečo, prečo po roku ešte stále majú vzniknúť iba skupiny priateľstva s európskymi krajinami, a nie aj s tými, s tými ostatnými. Ale dobre, tak rešpektujem, že nejaká komunikácia je v zahraničnom výbore, ale to, čomu už vôbec nerozumiem, je, že prečo tam nie sú aspoň všetky európske, európske krajiny, lebo napríklad sú tam naši susedia. Vytvárajú sa skupiny s našimi susedmi, s Českou republikou, Maďarskom, Poľskou republikou, Rakúskom. A jeden sused tam chýba. Chýba tam Ukrajina. Ukrajina, ktorá čelí agresii zo strany, zo strany Ruska, a my s ňou nebudeme vytvárať skupinu priateľstva už v tejto prvej várke ako s jediným z našich susedov. Čiže chceme sa menej kamarátiť a priateliť s Ukrajinou ako s našimi ostatnými susedmi? Ja nerozumiem tomu, prečo, prečo by sme nemali vytvoriť skupinu priateľstva aj s Ukrajinou. A rovnako tam nie sú zahrnuté iné krajiny, ktoré sú rovnako európskymi krajinami ako tie, tie ostatné. Nie je tam, nie je tam napríklad Spojené kráľovstvo Veľkej Británie a Severného Írska, čo, keby tam boli iba krajiny, členské krajiny Európskej únie, tak dobre, ale nie sú tam iba členské krajiny Európskej únie. Sú tam aj balkánske krajiny, ktoré, ktoré nie sú v Európskej únii, je tam, je tam Island, ktorý takisto nie je v Európskej únii. A Spojené kráľovstvo je našim blízkym spojencom a partnerom v rámci Severoatlantickej aliancie, takže nerozumiem, prečo, prečo tam nie je. Nie je tam Gruzínsko, nie je tam Arménsko. To sú tiež európske, európske krajiny a vzhľadom na celkovú situáciu aj na, na postavenie Slovenska sa mi zdá zvláštne, že tam nie je napríklad, nie sú Spojené štáty americké alebo Kanada, ktoré síce nie sú v Európe, ale sú našimi blízkymi partnermi v rámci Severoatlantickej aliancie a teraz Spojené štáty sú asi najdôležitejším partnerom Slovenska v bezpečnostnej oblasti, a teda v rámci, v rámci Severoatlantickej aliancie. Tak vzhľadom na to by som si dovolil predložiť pozmeňujúci návrh, ktorým by som chcel navrhnúť, aby sme tam doplnili aj tie krajiny, ktoré som spomínal. Teda krajiny, ktoré sú buď, buď európske, alebo teda sú, sú krajinami Severoatlantickej aliancie, a teda našimi partnermi v rámci, v rámci Severoatlantickej aliancie z Ameriky a nie sú, nie sú tam zahrnuté. Čiže bude to zrejmé aj z toho prečítania pozmeňujúceho návrhu. Navrhujem doplniť skupiny priateľstva s Ukrajinou, Spojeným kráľovstvom Veľkej Británie a Severného Írska, Arménskom, Gruzínskom, Spojenými štátmi americkými a Kanadou. Vynechávam teraz z európskych krajín Rumunsko a Bielorus... Rumunsko... teda Rusko a Bielorusko vzhľadom na to, že, že Rusko vedie agresívnu vojnu proti nášmu susedovi Ukrajine a Bielorusko ho v tom podporuje, a teda už v minulom volebnom období bola pozastavená činnosť týchto skupín a tie dôvody, pre ktoré bola pozastavená, pretrvávajú. Nezahŕňam tam ani Azerbajdžan, ktorý v minulosti fungoval v rámci skupín priateľstva, kde boli zahrnuté aj, aj stredoázijské republiky, a teda ani, aby som bol úplný, tak ani Turecko, ktoré je viac ázijskou ako európskou krajinou, ale teda, ak by sme ten pozmeňujúci návrh schválili, tak, tak by, tak by sme mali v zásade pokrytú Európu aj Severoatlantickú alianciu. Ja si uvedomujem, že takýmto pozmeňujúcim poslaneckým návrhom nie je možné plnohodnotne vytvoriť tie skupiny aj s ich predsedami. Tomu musí predchádzať nejaké rokovanie. Tak ten môj návrh je, že aby sme dnes, ako tu budeme dnes hlasovať vyslovili iba súhlas ako Národná rada s vytvorením týchto skupín priateľstva a aby sme požiadali pána zastupujúceho predsedu Národnej rady, teda podpredsedu, ktorý je poverený výkonom právomoci, aby na najbližšiu schôdzu, najbližšiu riadnu schôdzu Národnej rady predložil návrh na voľbu predsedov týchto skupín. A dovolím si vás požiadať o podporu tohto návrhu, a teda verím, že jeho schválenie prispeje k rýchlejšiemu konštituovaniu skupín priateľstva v rámci Medziparlamentnej únie so všetkými krajinami, teda v prvej fáze najmä teda s európskymi a severoamerickými, ale teda dúfam, že čoskoro príde aj ďalší návrh. Tým považujem svoj pozmeňujúci návrh za dostatočne odôvodnený a teraz si ho dovolím na záver svojho vystúpenia prečítať a môžte mi zastaviť čas. Alebo aj nemusíte. Ja to stihnem za ten zostávajúci čas. Pozmeňujúci návrh poslanca Národnej rady Slovenskej republiky Ondreja Dostála k návrhu na vytvorenie skupín priateľstva v rámci slovenskej skupiny Medziparlamentnej únie a voľbu ich predsedov, tlač 494. V návrhu uznesenia sa dopĺňa písmeno c), ktoré znie: „c) súhlasí s vytvorením nasledovných skupín priateľstva v rámci slovenskej skupiny Medziparlamentnej únie: a) skupina priateľstva s Ukrajinou, b) skupina priateľstva so Spojeným kráľovstvom Veľkej Británie a Severného Írska, c) skupina priateľstva s Arménskom a Gruzínskom, d) skupina priateľstva so Spojenými štátmi americkými a Kanadou a žiada podpredsedu Národnej rady Slovenskej republiky povereného výkonom právomocí predsedu NR SR, aby predložil návrh na voľbu predsedov týchto skupín na schôdzu NR SR zo začiatkom 22. októbra 2024. V súvislosti s uvedeným doplnením sa v písmene a) nahrádza slovo „a“ na konci čiarkou a v písmene b) sa na konci nahrádza bodka slovom „a“. Ďakujem.